ยังไง? “หมอวิชัย” เร่งจดทะเบียนบอร์ดใหม่ แต่ “ทวิช” ยังยื่นค้าน
ยังไง? “ทวิช” ยื่นคัดค้านตั้งบอร์ดใหม่ ด้าน “หมอวิชัย” เร่งจดทะเบียน ประกาศลั่นยื่นปลด SP เดือน มิ.ย.นี้
2 พ.ค. 2560

นายวิชัย ถาวรวัฒนยงค์ ประธานกรรมการ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า หลังจากการประชุมสามัญผู้ถือหุ้น IFEC ประจำปี 60 ในวันนี้ (2 พ.ค.) ได้เลือกตั้งคณะกรรมการใหม่เข้ามาอีก 3 คนเพื่อทดแทนกรรมการเดิมที่ครบวาระไปแล้วนั้น จากนี้บริษัทจะเร่งดำเนินการจดทะเบียนคณะกรรมการใหม่กับกระทรงพาณิชย์ และจะจัดให้ประชุมคณะกรรมการให้ได้ภายใน 7 วันหลังจากวันจดทะเบียน
ทั้งนี้ เพื่อที่คณะกรรมการบริษัททั้งหมดจะได้เร่งดำเนินการปิดงบการเงินของผลการดำเนินงานงวดปี 59 และไตรมาส 1/60 พร้อมหาแนวทางการชำระหนี้ และแผนการดำเนินกิจการในอนาคตภายในเดือน พ.ค. ก่อนที่จะยื่นขอปลดเครื่องหมายห้ามการซื้อขายหลักทรัพย์ (SP) หุ้น IFEC ต่อตลาดหลักทรัพย์แห่งประเทศไทย (ตลท.) ภายในเดือน มิ.ย.นี้
พร้อมกันนี้ IFEC ยังจะเตรียมพร้อมที่จะเข้าประมูลเพื่อร่วมโครงการไฟฟ้าพลังงานแสงอาทิตย์จากส่วนราชการและสหกรณ์การเกษตรเฟส 2 ที่กำลังจะเปิดรับข้อเสนอจากผู้สนใจในเร็วๆ นี้
อนึ่ง ในที่ประชุมสามัญผู้ถือหุ้นประจำปี 60 ของ IFEC วันนี้มีมติแต่งตั้ง พล.ต.อ.สุนทร ซ้ายขวัญ นายปริญญา วิญญรัตน์ ซึ่งเป็นตัวแทนจากฝั่งนายทวิช เตชะนาวากุล ผู้ถือหุ้นรายใหญ่ของ IFEC เข้ามาเป็นกรรมการอีกวาระหนึ่ง พร้อมทั้งเลือกนายธีติพันธ์ เทพผดุงพร ซึ่งเป็นตัวแทนฝั่งนายวิชัยเข้ามาเป็นกรรมการใหม่ ส่งผลให้กลุ่มนายวิชัยมีเสียงในคณะกรรมการ 5 เสียง ส่วนนายทวิชมีเสียงในคณะกรรมการ 4 เสียง
 
ขณะที่นายทวิช ในฐานะกรรมการบริษัทฯ และผู้ถือหุ้นใหญ่ IFEC ได้ยื่นหนังสือคัดค้านการเปลี่ยนแปลงแก้ไขกรรมการ IFEC ต่อนายทะเบียนหุ้นส่วนบริษัทกรุงเทพมหานคร กรมพัฒนาธุรกิจการค้า กระทรวงพาณิชย์ โดยให้เหตุผลว่านายวิชัย ซึ่งทำหน้าที่ประธานในที่ประขุมดำเนินการประชุมโดยขัดต่อข้อบังคับของบริษัทที่กำหนดวิธีเลือกตั้งกรรมการ
“ที่ผมมาในวันนี้เพราะผมเชื่อว่าอาจจะมีอะไรเปลี่ยนแปลง หรือเห็นความชัดเจนมากขึ้น แต่ก็ไม่เกิดขึ้น และในการลงคะแนนช่วงวาระที่ 3 เกี่ยวกับการเลือกกรรมการใหม่ทดแทนกรรมการที่หมดวาระ ผมก็ไม่ได้ลงคะแนนเพราะผมมองว่ายังไงก็ไม่ถูกอยู่แล้ว และก็คงเหมือนเดิมที่การประชุมครั้งนี้จะไม่ได้รับการรับรองเหมือนครั้งก่อนๆ” นายทวิช กล่าว
นอกจากนั้น นายทวิช ยังเชื่อว่าจะมีผู้ถือหุ้นรายย่อยที่ไม่เห็นด้วยกับการกระทำดังกล่าว ซึ่งเห็นได้จากที่ผู้ถือหุ้นมีมติไม่รับรองการประชุมผู้ถือหุ้น 2 ครั้งที่ผ่านมา และต่อไปคงมีการรวมตัวกันของผู้ถือหุ้นรายย่อยเพื่อไปยื่นฟ้องต่อศาลแพ่งกรณีการประชุมผู้ถือหุ้นครั้งนี้ไม่ชอบด้วยกฎหมายจากวิธีการเลือกกรรมการไม่เป็นไปตามข้อบังคับบริษัทและตามกฎหมายด้วย
สำหรับการดำเนินการต่อจากนี้ นายทวิช กล่าวว่า จะต้องรอดูการเข้ามาตรวจสอบของทาง คณะกรรมการกำกับหลักทรัพย์และตลาดหลักทรัพย์ (ก.ล.ต.) และ ตลท.ว่าจะมีการดำเนินการกับการกระทำดังกล่าวอย่างไร และจะขอรอดูแนวทางการบริหารของนายวิชัยว่าจะทำอย่างไรต่อไปในการแก้ปัญหาต่างๆ ของ IFEC